Predkladacia správa

na rokovanie vlády Slovenskej republiky k Národnej správe o zabezpečovaní záväzkov Slovenskej republiky vyplývajúcich z Protokolu o vode a zdraví

	Predkladaný materiál bol vypracovaný na základe uznesenia vlády SR č. 211  zo 6. marca 2002 kde v bode B.1 ukladá ministrovi zdravotníctva, ministrovi životného prostredia a ministrovi pôdohospodárstva predkladať národné správy na základe výsledkov zhromažďovania a vyhodnocovania údajov k zabezpečeniu záväzkov Slovenskej republiky vyplývajúcich z Protokolu o vode a zdraví. 
K 30. septembru 2003 ratifikovalo Protokol o vode a zdraví 10 krajín, medzi ktoré patrí aj Slovenská republika, ktorá uvedený dokument ratifikovala 12. septembra 2001. V roku 2002 boli rozpracované opatrenia na zabezpečenie záväzkov SR  vyplývajúcich z protokolu. Aktualizované opatrenia schválila vláda SR uznesením č. 897 dňa 24. septembra 2003. Podľa článku 7 Protokolu o vode a zdraví každá zo zmluvných strán má zhromažďovať a vyhodnocovať periodický pokrok dosahovaný pri plnení cieľov podľa odseku 2 článku 6.
Štvrtá ministerská konferencia o životnom prostredí a zdraví v Budapešti 23. – 25. júna 2004 bude hodnotiť dosiahnutý pokrok v oblasti životného prostredia a zdravia v Európe. Jedným z bodov programu bude Protokol o vode a zdraví – jeho plnenie a dosiahnuté výsledky.
	Materiál bol spracovaný na základe podkladov z rezortov zdravotníctva a životného prostredia. Hlavnú časť materiálu tvorí odpočet plnenia národných cieľov, opatrení legislatívneho charakteru, vecných opatrení a opatrení na posilnenie povedomia, osvety a vzdelávania širokej verejnosti, ktoré boli rozpracované na implementáciu Protokolu o vode a zdraví v Slovenskej republike.
Vzhľadom na to, že ide o materiál informatívneho charakteru a predkladaný materiál nemá finančný a ekonomický vplyv, ani vplyv na zamestnanosť, nebola k nemu vyhotovená doložka finančných, ekonomických, environmentálnych vplyvov a vplyvov na zamestnanosť.